Mihál, Jozef, poslanec NR SR (2014-11-09):
Áno. Veľmi sa oháňate, pán minister, a to je vaše tromfové eso a tromfové eso vlastne celej vlády, veľmi rád o tom hovorí pán premiér, ako ste zvýšili zamestnanosť na Slovensku. Nuž tak, zvýšili ste ju teda asi tak, že ste nariadili rôzne opatrenia, v prvom rade pre úrady práce, aby tlačili na ľudí, aby sa z evidencie nechali vyškrtnúť. Napríklad tie ženy na rodičovských dovolenkách. Nemyslite si, že si ja vymýšľam. Dobre viete, dobre viete, že som v kontakte dennodenne s množstvom ľudí, dobre viete, že chodím hore-dole po Slovensku, a dobre viete, že sa na tých cestách, prednáškach, Facebooku dozviem všeličo. Tak napríklad, napríklad matky, ktoré sú, ktoré sú, matky, ktoré sú na rodičovských dovolenkách, poberajú rodičovský príspevok a zároveň sú teda nezamestnané, pretože nemajú prácu a sú na úrade práce, tak ste dali pokyn vašim úradníkom, aby takéto matky presviedčali, aby sa z tej evidencie odhlásili, veď predsa poberajú rodičovský príspevok, prečo by mali byť na úrade práce. To je jeden z príkladov psychologicko-taktického nátlaku, ktorý robíte na to, aby ste takto umelo vykázali pokles nezamestnaných. To, že sa chválite tým, že klesla miera tej disponibilnej, toho disponibilného, tých uchádzačov o zamestnanie, pretože, pretože sú na absolventskej praxi, pretože sú na nejakých preškoľovacích programoch, to je dopopuku. Ak je raz niekto nezamestnaný, ak si raz niekto hľadá prácu, chce pracovať, chce zarábať, chce uživiť seba, svoju rodinu, tak to, že v danom momente je na nejakom preškoľovacom kurze alebo je na absolventskej praxi, to absolútne nič nerieši. Ten človek je predsa stále nezamestnaný a stále nemá žiadny poriadny príjem, stále nevie uživiť svoju rodinu. Takéto opatrenia, to je čistá faloš. Chválite sa, ako vám narástol počet zamestnaných. Pozrite, ak sme doteraz mali niekoľko stotisíc dohodárov a teraz je ich o polovicu menej, tak je úplne jasné, že pri tom všetkom tlaku, ktorý ste urobili na dohodárov, veľká časť z nich prešla do pracovných pomerov. No, čo už majú tí zamestnávatelia robiť? Toto sa vám podarilo, dobre, to beriem, z dohodárov ste spravili zamestnancov, ale to neznamená, že ten a ten človek sa má teraz lepšie. To neznamená vôbec, možno práve, že sa má horšie, pretože platí vyššie odvody, ako ich platil predtým. To, že tak tlačíte na živnostníkov, má ten dôsledok, že tisíce, desaťtisíce živnostníkov svoje živnosti zrušili. Môžeme sa dlhé hodiny baviť, či to boli skutoční alebo fiktívni živnostníci a čo boli zač. Fakt je ten, že počet živnostníkov na Slovensku klesol a časť z nich sa samozrejme zamestnala. Fakt je ale aj ten, pán minister, že znova, stále a viac a viac našich ľudí pracuje v cudzine. A to je dosť tragédia pre Slovensko, pretože jednak to, že sú od svojich rodín mimo, niekde v zahraničí, je tragédia pre tú rodinu, je to tragédia aj pre tento štát, pretože tie dane, odvody platia v zahraničí a nie tu. A môže to častokrát skončiť tým, že tá rodina sa definitívne zo Slovenska odsťahuje? Ja neviem, možno vám to vyhovuje, že na Slovensku zostanú tí, ktorí nechcú, nevedia pracovať, možno len tí sú tou vašou cieľovou skupinou, ktorú ste obaláchali pred dva a pol rokmi sľubmi o istotách, ktoré im teraz úžasným spôsobom poskytujete. Dôležité ale pre mňa je to, že ste veľmi zásadným spôsobom zlikvidovali spolu s vašimi kolegami pod vedením premiéra Fica podnikateľské prostredie na Slovensku. Možno veľké firmy, pre ktoré je tá práca na Slovensku stále lacná, niektoré vaše kroky dokonca vítajú, ale menší a strední podnikatelia, tí trpia. Veď napríklad to zavedenie daňových licencií, to je čo? Alebo keď sa vrátim k vám, pán minister, to, že ste zaviedli minimálne pokuty za neskoré prihlásenie zamestnancov vo výške od 2-tisíc eur hore, to je čo? Tomu vy hovoríte, že to je boj proti čiernej práci. Čiže keď nešťastná účtovníčka zabudne, že odvčera majú nejakého nového dohodára a až dnes ho prihlási do Sociálnej poisťovne a príde za to pokuta 2-tisíc eur za takýto hrozný čin, to je podľa vás v poriadku, to je boj proti čiernej práci? Podľa mňa je to šikanovanie zamestnávateľov. Ja nehovorím, že ten, kto podvádza, že nemá dostať pokutu. Ale treba v tom rozlišovať. Lenže ako môže inšpektorát práce rozlišovať, keď dolná hranica je 2-tisíc eur? Keby bola dolná hranica 20 eur, tak nepoviem ani slovo: neskoro ste prihlásili zamestnanca, chyba účtovníčky, 20 eur pokuta. Lenže takto musí, musí ten inšpektor dať pokutu 2-tisíc eur za takúto hlúposť. Ak to neurobí, tak poruší zákon, letí z inšpektorátu. Takýmto spôsobom chcete bojovať proti čiernej práci? Šikanovanie, šikanovanie, hádzanie podnikateľov do jedného vreca, lebo všetci sú podvodníci. To je, to je znevažovanie obrovskej skupiny ľudí, ktorí takto robia na seba, nič od štátu nepýtajú, živia svoje rodiny. A vy ich takto urážate spolu s ministrom Kažimírom. Nič iné to nie je. Vy sa chcete urážať na, na moje slová, ktoré som tu povedal? Len sa kľudne urazte, aj sto ráz, len sa kľudne urazte! Pre mňa je dôležité to, že si ľudia musia uvedomiť, kto im tu vládne, čo je to za vláda, ako ich okráda. Prečo si musia nosiť do nemocníc ten toaletný papier a dámske vložky? Preto, lebo tu máme vládu Roberta Fica, preto, pre nič iné. Môžete sa hanbiť! Čakal som, pán minister, minulý týždeň, že tú hanbu v sebe máte a že odstúpite dobrovoľne. Nestalo sa. Nerobím si ilúzie, samozrejme, je mi jasné, že ten aroganťák zo svojho postu sám neodstúpi, ani keby tu bolo desať mimoriadnych schôdzí. Ale som rád, že táto schôdza tu je, aby si ľudia na Slovensku mohli vypočuť, ak už aj médiá sú v rukách oligarchov, aby si mohli vypočuť, čo sa tu deje, kto im vládne, akí tunelári, aká mafia. Ďakujem za pozornosť. (Potlesk.)